Але Нарвегію яшчэ часта клічуць краінай троляў. - Сапраўды, у нас на кожным кроку з імі сустракаешся. Іх выявы стаяць у парках і каля дамоў. З самага дзяцінства, калі мы едзем да майго дзядулі, я заўсёды, нават цяпер, прашу сваіх бацькоў спыніць машыну каля знакамітага Парка троляў, каб палюбавацца імі. Вялікія і маленькія, добрыя і злыя тролі з каменя ці дрэва сустракаюць вас там. Да гэтых міфічных істотаў мы адносімся сур’ёзна. Тое, што я скажу зараз, у многіх выкліча ўсмешку, але я, як і многія нарвежцы, сапраўды веру ў іх існаванне. Ад сваіх знаёмых і родных я чуў шмат гісторый пра сустрэчу людзей з імі. У нашай міфалогіі тролі — гэта жахлівыя істоты, якіх можна ўбачыць у глухім лесе ці ў гарах. Звычайна яны не вельмі добра ставяцца да чалавека і могуць яму моцна нашкодзіць, нават забіць. Іх вобраз досыць распаўсюджаны і ў сучаснай культуры Нарвегіі часта сустракаецца ў мультфільмах і кінастужках. Мой дзед, напрыклад, намаляваў выяву троляў у сталовай свайго дома, і яе мы клічам не іначай, як пакой троляў.